**ประสิทธิภาพในการบริหารงานสืบสวนของสถานีตำรวจภูธรเมืองสมุทรปราการ**

**The Efficiency in Managing Investigation Section of**

**Samutprakarn Police Station**

จรัส บุญลา

นักศึกษาหลักสูตรรัฐประศาสนศาสตรมหาบัณฑิต

สาขาวิชานโยบายสาธารณะและการจัดการสมัยใหม่

ปีการศึกษา 2558

มหาวิทยาลัยราชภัฏบ้านสมเด็จเจ้าพระยา

**บทคัดย่อ**

การวิจัยครั้งนี้มีวัตถุประสงค์ เพื่อ1) ศึกษาระดับปัจจัยที่มีผลต่อประสิทธิภาพและประสิทธิภาพในการบริหารงานสืบสวนของสถานีตำรวจภูธรเมืองสมุทรปราการ2)ศึกษาความสัมพันธ์ของปัจจัยประสิทธิภาพในการบริหารงานสืบสวนของสถานีตำรวจภูธรเมืองสมุทรปราการ กลุ่มตัวอย่างจำนวน 161 คน เครื่องมือที่ใช้ในการเก็บรวบรวมข้อมูล คือ แบบสอบถาม ค่าสถิติที่ใช้ในการวิเคราะห์ข้อมูล คือ ค่าร้อยละ ค่าเฉลี่ย ค่าเบี่ยงเบนมาตรฐาน และสถิติถดถอยพหุ

ผลการวิจัย พบว่า

1) ปัจจัยที่มีผลต่อประสิทธิภาพในการบริหารงานสืบสวนของสถานีตำรวจภูธรเมืองสมุทรปราการในภาพรวมเห็นด้วยอยู่ในระดับมากและประสิทธิภาพในการบริหารงานสืบสวนของสถานีตำรวจภูธรเมืองสมุทรปราการ ในภาพรวมมีประสิทธิภาพอยู่ในระดับมาก

2) ปัจจัย ด้านการสืบสวนหาแหล่งข่าว การสืบประวัติความเป็นมาของผู้เสียหาย การตั้งประเด็นในการสืบสวน สอบสวนการสืบสวนประวัติความเป็นมาของผู้ต้องสงสัย มีความสัมพันธ์กับประสิทธิภาพในการบริหารงานสืบสวนของสถานีตำรวจภูธรเมืองสมุทรปราการอย่างมีนัยสำคัญทางสถิติเป็นไปตามสมมติฐานที่ตั้งไว้

**คำสำคัญ** ประสิทธิภาพในการบริหารงาน การบริหารงานสืบสวน

**ABSTRACT**

The purposes of this research were 1) to study the level of factors affecting the efficiency and the level of the efficiency in managing the investigation section of Samutprakarn Police and 2) to study the relation between the factors and the efficiency in managing the investigation section of Samutprakarn Police. The sample included 161 police officers. Data were collected using 5-point rating scale questionnaire and checklist, and were statistically analyzed in percentage, mean, standard deviation, and multiple regression analysis.

The findings revealed as follows.

1. The factors affecting the efficiency in managing the investigation section of Samutprakarn Police were generally rated at the high level, and the efficiency in managing the investigation section of Samutprakarn Police were generally rated at the high level.

2. The factors affecting the efficiency, i.e., searching the information source, retrieving the defenders’ background, raising the investigation issues, and retrieving the suspects’ background were related to the efficiency in managing the investigation section of Samutprakarn Police at significance level.

**Keywords**: Efficiency in Managing, Investigation Section

**1. บทนำ**

กระบวนการในการป้องกันอาชญากรรม ถือเป็นกระบวนการยุติธรรมทางอาญา และเป็นหน้าที่ของรัฐส่วนหนึ่งในการคุ้มครองสมาชิกหรือประชาชนในรัฐ และโดยที่สังคมได้มีวิวัฒนาการเปลี่ยนไปตามยุคสมัย แนวความคิดตลอดจนวิธีการป้องกันปัญหาอาชญากรรมได้แปรเปลี่ยนตามไปด้วย แต่เดิมนั้นผู้นำในสังคมส่วนใหญ่จะต้องสร้างศรัทธาให้เกิดขึ้นในสังคม โดยนำพระเจ้ามาเป็นสิ่งชี้นำในสังคมเกิดความเกรงกลัวไม่กล้ากระทำความผิด แม้ค้นหาความจริงว่าผู้ใดเป็นผู้กระทำผิด ก็ยังใช้ศรัทธาในองค์พระผู้เป็นเจ้ามาเป็นส่วนหนึ่งในการพิสูจน์ความผิด ศรัทธาความเชื่อต่าง ๆ เหล่านี้ได้เปลี่ยนแปลงไปอย่างมาก ในยุคที่มีการปฏิวัติอุตสาหกรรม และภายหลังจากนั้นนักปรัชญาและเจ้าสำนักคิดในทางนิติศาสตร์ได้พยายาม ค้นหาหลักปรัชญาในชีวิต การคุ้มครองสิทธิของประชาชน อิทธิพลความคิดต่าง ๆที่แปรเปลี่ยนเหล่านี้ย่อมมีผลต่อการปกครองในสังคมและกระทบต่อกระบวนการในการป้องกันปัญหาอาชญากรรมด้วยการดำเนินการใด ๆเพื่อแสวงหาหลักฐาน ข้อเท็จจริง เพื่อหาตัวผู้กระทำความผิดซึ่งผู้นำในสังคมในสมัยก่อนมีอำนาจอย่างเต็มที่ ก็จะถูกจำกัดมากขึ้น เมื่อประเทศต่างๆได้วิวัฒนาการระบบการปกครองมาเป็นรูปแบบสมัยใหม่ขึ้น ก็จะต้องตระหนักถึงการคุ้มครองและสิทธิเสรีภาพของคนในสังคมมากขึ้นตามลำดับ ขั้นตอนต่าง ๆ เกี่ยวข้องกับแนวความคิดในการแสวงหาข้อเท็จจริงและพยายามหาหลักฐานเพื่อหาตัวผู้กระทำความผิด จัดเป็นวิธีการหนึ่งซึ่งเร็วกว่าวิธีการสืบสวนได้มีการแสดงความคิดเห็นและกล่าวอ้างทฤษฎีต่างๆเพื่อคุ้มครองสิทธิเสรีภาพของบุคคลที่ถูกกล่าวหาว่ากระทำความผิดไว้แตกต่างกันออกไป

สำนักงานตำรวจแห่งชาติเป็นองค์กรหนึ่ง ที่มีความสำคัญต่อประเทศไทย โดยมีหน้าที่ในการป้องกันปราบปรามอาชญากรรม อำนวยความยุติธรรม เพื่อสนองพระบรมราโชวาทของพระบาทสมเด็จพระเจ้าอยู่หัวรัชกาลที่ 9 พระราชทานแก่ผู้สำเร็จการฝึกอบรมหลักสูตรผู้กำกับการและฝ่ายอำนวยการ เมื่อวันที่ 5 เมษายน 2527 ความตอนหนึ่งว่า “ข้าราชการตำรวจในปัจจุบันมีหน้าที่ปฏิบัติงานหลายอย่างแตกต่างกันในขอบเขตที่กว้างขวางมาก หน้าที่ที่สำคัญที่สุดประการหนึ่งคือการสืบสวนสอบสวนหาความจริงในเรื่องต่าง ๆ แล้ววินิจฉัยตัดสินให้ได้ถูกต้องเที่ยงตรงเพื่ออำนวยความยุติธรรมแก่ประชาชนถ้วนหน้า” จากพระราชดำรัสจะเห็นได้ว่าข้าราชการตำรวจมีภารกิจหลายด้านตลอดจนได้มีการแบ่งสายงานหลายสายงาน สายงานที่มีความสำคัญอย่างยิ่งคือ งานในด้านการอำนวยความยุติธรรมในการสืบสวนคดีอาญาซึ่งเกี่ยวข้องกับกฎหมายหลายฉบับและทุกฉบับเกี่ยวข้องจะมีผลกระทบต่อสิทธิเสรีภาพต่อประชาชน(แสวง ธีระสวัสดิ์ 2530 น. 31)

**2.วัตถุประสงค์ของงานวิจัย**

1. เพื่อศึกษาระดับปัจจัยที่มีผลต่อประสิทธิภาพและประสิทธิภาพในการบริหารงานสืบสวนของสถานีตำรวจภูธรเมืองสมุทรปราการ

2. เพื่อศึกษาความสัมพันธ์ของปัจจัยประสิทธิภาพในการบริหารงานสืบสวนของสถานีตำรวจภูธรเมืองสมุทรปราการ

**3.งานวิจัยที่เกี่ยวข้อง**

ภิญโญ ป้อมสถิตย์ (2553). ได้ศึกษาเรื่อง ปัจจัยที่มีผลกระทบต่อการปฏิบัติงานด้านการสืบสวนติดตามจับกุมผู้จำหน่ายยาเสพติดของเจ้าหน้าที่ตำรวจฝ่ายสืบสวน สังกัด กองบังคับการตำรวจนครบาล 7 ผลการศึกษาสรุปได้ดังนี้ เจ้าหน้าที่ตำรวจฝ่ายสืบสวนประกอบด้วยข้าราชการในระดับตำแหน่งตั้งแต่ผู้บังคับบัญชาหมู่/หมู่แถว รองสารวัตร สารวัตร จนถึงระดับรองผู้กำกับการ ที่ปฏิบัติหน้าที่สืบสวนในหน่วยงานสังกัดกองบังคับการตำรวจนครบาล 7 พบว่า กลุ่มตัวอย่างส่วนใหญ่เป็นเพศชาย มีอายุอยู่ที่ 31-40 ปี กลุ่มตัวอย่างส่วนใหญ่มีระดับการศึกษาปริญญาตรี ส่วนใหญ่สมรสแล้ว ส่วนใหญ่เป็นตำรวจชั้นประทวนอยู่ในชั้นยศจ่าสิบตรีถึงนายดาบตำรวจ ส่วนใหญ่มีอัตราเงินเดือน 15,000 – 20,000 บาท มีอายุราชการ 12 ปีขึ้นไป ส่วนใหญ่มีประสบการณ์ด้านการสืบสวนมากกว่า 12 ปี กลุ่มตัวอย่างส่วนใหญ่เคยมีการอบรมเพิ่มเติมด้านการสืบสวน แสดงให้เห็นว่าเจ้าหน้าที่ตำรวจฝ่ายสืบสวนส่วนใหญ่อยู่ในช่วงวัยกลางคน ที่มีความพร้อม มีวุฒิภาวะทางอารมณ์ในการปฏิบัติหน้าที่ มีประสบการณ์ในการทำงานด้านการสืบสวนในระยะเวลานานทำให้การปฏิบัติหน้าที่มีประสิทธิภาพประกอบกับได้รับการฝึกอบรมเพิ่มเติมทำให้ศักยภาพและทักษะในการทำงานให้ดีขึ้น

ในทัศนะคติของข้าราชการตำรวจ ฝ่ายสืบสวนต่อปัจจัยการปฏิบัติหน้าที่สืบสวน กองบังคับการตำรวจนครบาล 7 ได้มองปัจจัยที่มีส่วนเกี่ยวข้องในด้นต่าง ๆ ที่มีผลเกี่ยวกับการจับกุมผู้จำหน่วยยาเสพติดของเจ้าหน้าที่ตำรวจฝ่ายสืบสวน สังกัดกองบังคับการตำรวจนครบาล 7 ปัจจัยที่มีผลมากที่สุด คือ ปัจจัยด้านกฎหมายและกฎระเบียบที่เกี่ยวข้อง รองลงมา คือ 2 ปัจจัยด้านสัมพันธภาพทางการทำงาน อันดับต่อมา คือ ปัจจัยด้านการสนับสนุนจากหน่วยงาน ส่วนปัจจัยด้านโอกาสความก้าวหน้าในการปฏิบัติงานและปัจจัยด้านความร่วมมือจากประชาชนและหน่วยงานอื่น ๆ เป็นสองอันดับสุดท้าย

สุรพงศ์ การินทร์ (2554). ได้ศึกษาเรื่อง ประสิทธิภาพการบริหารงานขององค์การบริหารส่วนตำบลแม่สุก อำเภอใจ จังหวัดพะเยา ผลการศึกษาพบว่า

1. ประสิทธิภาพการบริหารงานขององค์การบริหารส่วนตำบลแม่สุก อำเภอแม่ใจ จังหวัดพะเยา โดยรวมทั้ง 4 ด้าน อยู่ในระดับปานกลาง และเมื่อแยกออกเป็นรายด้านพบว่า ด้านที่มีค่าเฉลี่ยเรียงตามลำดับมากไปหาน้อย ได้แก่ ด้านบริหารงานช่าง มีค่าแปลผลอยู่ในระดับปานกลาง รองลงมาคือ ด้านบริหารงานสาธารณสุขและสิ่งแวดล้อม ด้านบริหารงานทั่วไป และด้านบริหารงานคลัง มีค่าแปลผลอยู่ในระดับปานกลาง ตามลำดับ

2. ผลการทดสอบสมมติฐานพบว่า ประชาชนที่มีอายุ และระดับการศึกษาต่างกันมีความคิดเห็นประสิทธิภาพการบริหารงานขององค์การบริหารส่วนตำบลแม่สุก โดยรวมทั้ง 4 ด้านแตกต่างกัน ส่วนประชาชนที่มีเพศต่างกัน มีความคิดเห็นประสิทธิภาพการบริหารงานขององค์การบริหารส่วนตำบลแม่สุก โดยรวมทั้ง 4 ด้านไม่แตกต่างกัน ซึ่งไม่เป็นไปตามสมมติฐานที่ตั้งไว้อย่างมีนัยสำคัญทางสถิติที่ระดับ 0.05

3. ปัญหาจากผู้ตอบแบบสอบถาม พบว่า 1) ผู้บริหาร ส.อบต. ไม่ให้ความสำคัญปัญหาของชุมชน 2) การประชาสัมพันธ์กิจกรรมของ อบต. ไม่ทั่วถึง ทำให้ไม่ทราบกิจกรรม อบต. 3) การรับพนักงานเข้ามาทำงานไม่เหมาะสมกับงาน เช่น เพศหญิง (เดิมเป็นเพศชายปฏิบัติงานด้านป้องกันบรรเทาสาธารณภัย และด้านพัฒนาชุมชน ทำให้เกิดความคล่องตัวในการทำงาน และสามารถเข้าหาชุมชนได้ 4) การออกจัดเก็บภาษีเคลื่อนที่ตามหมู่บ้านไม่มีต่อเนื่องและไม่ครบทุกพื้นที่หมู่บ้าน 5) การเบิกจ่ายงบประมาณลงสู่หมู่บ้านล่าช้า ทำให้ปัญหาได้รับการแก้ไขล่าช้าตามไปด้วย 6) ช่างไม่มีการสำรวจความชำรุดเสียหายของถนน หรือสิ่งก่อสร้างสาธารณะในตำบล 7) ถนนชำรุดเสียหายได้รับการแก้ไขล่าช้า 8) การกำจัดขยะของครัวเรือนไม่ถูกวิธี 9) ไม่มีการเฝ้าติดตามโรคติดต่อ ที่เข้ามาชุมชน เช่น ในศูนย์พัฒนาเด็กเล็ก

4. แนวทางแก้ไขจากผู้ตอบแบบสอบถาม พบว่า 1) ผู้บริหาร ส.อบต. ควรมีการพบปะคนในชุมชนเชิงรุกเพิ่มมากขึ้นเพื่อรับฟังปัญหาและข้อเสนอแนะการบริหารงาน 2) ควรมีการออกประชาสัมพันธ์ผ่านสื่อต่าง ๆในตำบลให้มากขึ้น 3) ควรมีการคัดเลือกพนักงานที่มีความรู้ความสามารถตรงตามมาตรฐาน กำหนดตำแหน่งหน้าที่โดยยึดตามคุณสมบัติ 4) ควรมีการออกเก็บภาษีเคลื่อนที่ทุกหมู่บ้านเป็นประจำ 5) เร่งดำเนินการเบิกจ่ายงบประมาณลงสู่หมู่บ้านให้รวดเร็ว 6) ช่างควรมีการออกสำรวจสิ่งก่อสร้างของ อบต. เป็นประจำ 7) เร่งรัดให้มีการซ่อมแซมโดยทันที 8) อบรมและรณรงค์ครัวเรือนให้ช่วยกันรักษาความสะอาด และการกำจัดขยะให้ถูกวิธี 9) เจ้าหน้าที่ควรดูแลและ เฝ้าระวังโรคติดต่อร่วมกับ อสม. โรงพยาบาลส่งเสริมสุขภาพเป็นประจำ

สุภัทร ประดาสุข (2554) ได้ศึกษาเรื่อง การเพิ่มขีดความสามารถในการบริหารจัดการเพื่อการสืบสวนสอบสวนของกองบังคับการตำรวจนครบาล 9 ผลการศึกษาพบว่า (1) ปัญหาสำคัญ คือ ข้าราชการตำรวจบางส่วนของกองบังคับการตำรวจนครบาล 9 ไม่มีจิตสำนึกที่ดีงามในการบริหารจัดการด้านการประสานงานเพื่อการสืบสวนสอบสวน (2)แนวทางการเพิ่มขีดความสามารถที่สำคัญ คือ ผู้บริหารทุกระดับการปลูกฝังหลักธรรม และจรรยาบรรณของตำรวจแก่ข้าราชการตำรวจ พร้อมทั้งควรประพฤติตัวเป็นแบบอย่างที่ดีให้แก่ข้าราชการตำรวจ และ(3)ยุทธศาสตร์การเพิ่มขีดความสามารถในการบริหารจัดการที่สำคัญ คือ การกำหนดเป็นยุทธศาสตร์ให้กองบังคับการตำรวจนครบาล 9 เพิ่มขีดความสามารถในการบริหารจัดการด้านการประสานงานเพื่อการสืบสวนสอบสวนอย่างชัดเจนและต่อเนื่อง

ไชยยศ อรุณสุริยศักดิ์ (2554) ได้ศึกษาเรื่อง การสืบสวนสอบสวนพิเศษ โดยการดักฟังในกฎหมายการค้ามนุษย์กับสิทธิเสรีภาพตามรัฐธรรมนูญ ผลการวิจัยพบว่า สิทธิเสรีภาพการสื่อสารของประชาชนตามรัฐธรรมนูญเป็นสิทธิเสรีภาพขั้นพื้นฐานที่ได้รับการรับรองคุ้มครอง แต่พระราชบัญญัติป้องกันและปราบปรามการค้ามนุษย์ พ.ศ.2551 มาตรา 30 ให้อำนาจพนักงานเจ้าหน้าที่ทำการสืบสวนสอบสวนพิเศษทำการดักฟังการสื่อสารของประชาชน และให้ศาลชั้นต้นใช้ดุลยพินิจในการอนุญาตโดยไม่มีหลักเกณฑ์ที่เป็นกรอบอย่างชัดเจนและเหมาะสมในการปฏิบัติงานของพนักงานเจ้าหน้าที่และศาล จึงเป็นช่องว่างและไม่เพียงพอที่จะคุ้มครองสิทธิเสรีภาพในการสื่อสารของประชาชน ควรที่จะปรับปรุงแก้ไขกฎหมายเพื่อเป็นแนวทางในการพิจารณาของศาลและเพื่อมิให้พนักงานเจ้าหน้าที่ใช้อำนาจกระทำการที่เกินกว่าหลักการจำกัดสิทธิและเสรีภาพตามรัฐธรรมนูญ

**4.วิธีการดำเนินการวิจัย**

**4.1 ประชากรและกลุ่มตัวอย่าง**

ประชากรที่ใช้ในการศึกษาครั้งนี้ คือ ข้าราชการตำรวจสังกัดสถานีตำรวจภูธรเมือง สมุทรปราการ มีจำนวน 269 คน

กลุ่มตัวอย่างที่ใช้ศึกษาครั้งนี้ คือ ข้าราชการตำรวจสังกัดสถานีตำรวจภูธรเมือง สมุทรปราการ จำนวน 161 คน

**4.2 เครื่องมือที่ใช้ในการวิจัย**

การศึกษาเพื่อวิเคราะห์ประสิทธิภาพในการบริหารงานสืบสวนของสถานีตำรวจภูธรเมืองสมุทรปราการในครั้งนี้ได้ใช้เครื่องมือในการเก็บรวบรวมข้อมูล คือ แบบสอบถาม (questionnaires) ที่ผู้วิจัยสร้างขึ้น โดยลักษณะแบบสอบถามเป็นแบบสอบถามสำหรับกลุ่มตัวอย่าง ประกอบด้วย

ตอนที่ 1 ข้อมูลทั่วไปเกี่ยวกับลักษณะส่วนบุคคลของผู้ตอบแบบสอบถามเกี่ยวกับ อายุ ระยะเวลารับราชการ ระดับการศึกษา ตำแหน่ง แผนกงาน เป็นแบบตรวจสอบรายการ (check-list)

ตอนที่ 2 ข้อมูลเกี่ยวกับปัจจัยที่มีผลต่อการสืบสวนของสถานีตำรวจภูธรเมืองสมุทรปราการ ด้านการสืบประวัติความเป็นมาของผู้เสียหาย การสืบสวนหาแหล่งข่าว จำลองแบบลำดับเหตุการณ์อาชญากรรม การตั้งประเด็นในการสืบสวนสอบสวนการสืบสวนประวัติความเป็นมาของผู้ต้องสงสัย

ตอนที่ 3 ข้อมูลเกี่ยวกับประสิทธิภาพในการบริหารงานสืบสวนของสถานีตำรวจภูธรเมืองสมุทรปราการ ด้านการเรียนรู้การพัฒนาความคิด ด้านการมีสัมพันธภาพอันดีและการติดต่อประสานงาน ด้านความคิดริเริ่มความเพียรพยายาม

ตอนที่ 4 เป็นคำถามปลายเปิด ซึ่งเป็นคำถามเกี่ยวกับข้อเสนอแนะอื่น ๆ

**4.3 การเก็บรวบรวมข้อมูล**

1. เก็บรวบรวมข้อมูลจากกลุ่มตัวอย่างที่เป็นข้าราชการตำรวจภูธรเมืองสมุทรปราการ ในวันที่ 1-15 ธันวาคม 2558ระยะเวลาเก็บข้อมูล 15 วัน และรับแบบสอบถามคืนทันที จำนวนแบบสอบถามที่ได้รับกลับคืนทั้งหมด 161 ฉบับ คิดเป็นร้อยละ 100

2. นำแบบสอบถามที่ได้รับคืนมา ตรวจสอบความถูกต้อง และบันทึกข้อมูลเพื่อวิเคราะห์ข้อมูลในลำดับต่อไป

**4.4 การวิเคราะห์ข้อมูล**

เพื่อศึกษาระดับปัจจัยที่มีผลต่อประสิทธิภาพและประสิทธิภาพในการบริหารงานสืบสวนของสถานีตำรวจภูธรเมืองสมุทรปราการ ผลการศึกษาปรากฏดังนี้

1).ศึกษาปัจจัยที่มีผลต่อประสิทธิภาพในการบริหารงานสืบสวนของสถานีตำรวจภูธรเมืองสมุทรปราการ ตามกรอบแนวคิดในการวิจัย ประกอบด้วยปัจจัยต่างๆ 5 ด้าน คือการสืบประวัติความเป็นมาของผู้เสียหาย การสืบสวนหาแหล่งข่าว จำลองแบบลำดับเหตุการณ์อาชญากรรม การตั้งประเด็นในการสืบสวนสอบสวน การสืบสวนประวัติความเป็นมาของผู้ต้องสงสัย ผลการศึกษาปรากฏดังนี้

พบว่า ปัจจัยที่มีผลต่อประสิทธิภาพในการบริหารงานสืบสวนของสถานีตำรวจภูธรเมืองสมุทรปราการในภาพรวมเห็นด้วยอยู่ในระดับมากค่าเฉลี่ยเท่ากับ 3.97 เมื่อพิจารณาเป็นรายด้านพบว่าค่าเฉลี่ยสูงที่สุดคือ ด้านการสืบสวนประวัติความเป็นมาของผู้ต้องสงสัยเห็นด้วยอยู่ในระดับมากค่าเฉลี่ยเท่ากับ 4.18 รองลงมา คือด้านจำลองแบบลำดับเหตุการณ์อาชญากรรมเห็นด้วยอยู่ในระดับมากค่าเฉลี่ยเท่ากับ 4.14 และค่าเฉลี่ยต่ำที่สุดคือด้านการสืบสวนหาแหล่งข่าวเห็นด้วยอยู่ในระดับมากค่าเฉลี่ยเท่ากับ 3.79

ผลจาการวิเคราะห์ตัวแปรอิสระทั้ง 5 ตัว มีตัวแปรอิสระ 4 ตัว มีผลเชิงบวกต่อตัวแปรตามอย่างมีนัยสำคัญทางสถิติเรียงตามค่าสัมประสิทธิ์ของการถดถอยจากมากไปหาน้อย คือ การสืบสวนหาแหล่งข่าว การสืบประวัติความเป็นมาของผู้เสียหาย การตั้งประเด็นในการสืบสวน สอบสวนการสืบสวนประวัติความเป็นมาของผู้ต้องสงสัย ตัวแปรทั้ง 4 ตัวสามารถอธิบายการเปลี่ยนแปลงของตัวแปรตามคือประสิทธิภาพในการบริหารงานสืบสวนของสถานีตำรวจภูธรเมืองสมุทรปราการได้ถึงร้อยละ 86.30

**อภิปรายผล**

จากสมมติฐานที่ว่าปัจจัยด้านการสืบประวัติความเป็นมาของผู้เสียหาย การสืบสวนหาแหล่งข่าว จำลองแบบลำดับเหตุการณ์อาชญากรรม การตั้งประเด็นในการสืบสวน สอบสวนการสืบสวนประวัติความเป็นมาของผู้ต้องสงสัยมีความสัมพันธ์กับประสิทธิภาพในการบริหารงานสืบสวนของสถานีตำรวจภูธรเมืองสมุทรปราการ

จากผลการทดสอบสมมติฐาน พบว่า มีตัวแปรอิสระ 4 ตัว มีผลเชิงบวกต่อตัวแปรตามอย่างมีนัยสำคัญทางสถิติเรียงตามค่าสัมประสิทธิ์ของการถดถอยจากมากไปหาน้อย คือ การสืบสวนหาแหล่งข่าว การสืบประวัติความเป็นมาของผู้เสียหาย การตั้งประเด็นในการสืบสวน สอบสวนการสืบสวนประวัติความเป็นมาของผู้ต้องสงสัย ตัวแปรทั้ง 4 ตัวสามารถอธิบายการเปลี่ยนแปลงของตัวแปรตามคือประสิทธิภาพในการบริหารงานสืบสวนของสถานีตำรวจภูธรเมืองสมุทรปราการได้ถึงร้อยละ 86.30

**ข้อเสนอแนะ**

**ข้อเสนอแนะเพื่อการนำไปปฏิบัติ**

1. ด้านการสืบสวนหาแหล่งข่าว เจ้าหน้าที่ตำรวจควรสืบสวนหาข่าวโดยทางลับหรือจากแหล่งข่าวต่างๆเป็นประโยชน์ต่องานสืบสวน

2. ด้านการสืบประวัติความเป็นมาของผู้เสียหาย เจ้าหน้าที่ตำรวจควรสืบสวนประวัติความเป็นมาของผู้เสียหายในทุกประเด็นเพื่อรวบรวมหาข้อพิรุธที่สำคัญ

3. ด้านการตั้งประเด็นในการสืบสวน สอบสวน เจ้าหน้าที่ตำรวจควรตั้งประเด็นการสืบสวนออกเป็นหลายประเด็น

4. ด้านการสืบสวนประวัติความเป็นมาของผู้ต้องสงสัย ควรมีทักษะและประสบการณ์ของเจ้าหน้าที่ตำรวจเป็นคุณสมบัติที่สำคัญในการสืบสวน

**ข้อเสนอแนะในการทำวิจัยครั้งต่อไป**

1. ควรศึกษาความก้าวหน้าในหน้าที่ราชการของเจ้าหน้าที่ตำรวจ เพราะมีก้าวหน้าน้อยกว่างานสายอื่นแต่ความรับผิดชอบสูง

2. ควรศึกษาขวัญกำลังใจของเจ้าหน้าที่ตำรวจด้านสืบสวนของสถานีตำรวจภูธรเมืองสมุทรปราการเพื่อจะได้ทราบและปรับปรุงสร้างขวัญกำลังใจเจ้าหน้าที่ในการให้บริการประชาชนเพื่อให้ประชาชนเกิดความพึงพอใจต่อไป

----------------------------------------------------

**บรรณานุกรม**

ไชยยศ อรุณสุริยศักดิ์. (2554). **การสืบสวนสอบสวนพิเศษ โดยการดักฟังในกฎหมายการค้ามนุษย์กับสิทธิเสรีภาพตามรัฐธรรมนูญ**.การศึกษาค้นคว้าอิสระปริญญานิติศาสตรมหาบัณฑิต มหาวิทยาลัยสุโขทัยธรรมาธิราช.

ภิญโญ ป้อมสถิตย์. (2553). **ปัจจัยที่มีผลกระทบต่อการปฏิบัติงานด้านการสืบสวนติดตามจับกุมผู้จำหน่ายยาเสพติดของเจ้าหน้าที่ตำรวจฝ่ายสืบสวน สังกัด กองบังคับการตำรวจนครบาล 7**. สารนิพนธ์ปริญญาศิลปศาสตรมหาบัณฑิต มหาวิทยาลัยธรรมศาสตร์.

สุภัทร ประดาสุข. (2554). **การเพิ่มขีดความสามารถในการบริหารจัดการเพื่อการสืบสวนสอบสวนของกองบังคับการตำรวจนครบาล 9**.วิทยานิพนธ์ปริญญารัฐประศาสนศาสตรมหาบัณฑิต มหาวิทยาลัยสุโขทัยธรรมาธิราช.

สุรพงศ์ การินทร์. (2554). **ประสิทธิภาพการบริหารงานขององค์การบริหารส่วนตำบลแม่สุก อำเภอใจ จังหวัดพะเยา.**สารนิพนธ์ปริญญารัฐประศาสนศาสตรมหาบัณฑิต มหาวิทยาลัยพะเยา.

แสวง ธีระสวัสดิ์. (2530). **หลักการสืบสวนสอบสวนคดีอาญา.**กรุงเทพมหานคร.ม.ป.ท.